# Magatzem de la Companyia d'Indústries Agrícoles

El magatzem de la Companyia d'Indústries Agrícoles, també conegut com a Metrònom, és un edifici situat al carrer de Fusina, 9, catalogat com a bé cultural d'interès local.

## Història

El 1904, l'Azucarera del Jalón, antecessora directa de la Companyia d'Indústries Agrícoles (fundada el 1911), va establir la seu social al passeig de la Indústria (actualment Picasso), 12. El 1918, l'arquitecte Josep Font i Gumà, que dos anys abans s'havia encarregat de la fàbrica d'alcohol de la companyia al Poblenou, va projectar un nou edifici de planta baixa i entresol al carrer de la Fusina, 9.
El 1947, les oficines es van traslladar a un edifici de nova planta al carrer de Balmes cantonada amb el de Mallorca, romanent-hi les activitats d'amargosament: «Fca. azúcar y alcoholes, secadero de pulpas. Cª. de Industrias Agrícolas, S.A.» Finalment, l'edifici va prendre la seva funció industrial, i es va transformar en una sala d'exposicions (Sala Metrònom).

## Descripció

La façana s'articula amb una porxada de cinc grans arcs de mig punt amb pedra motllurada, que segueixen el mateix patró de la resta del conjunt de la Urbanització del Born. L'arc central prové l'accés a l'immoble, mentre que la resta, de la mateixa alçada, tenen una banqueta al peu, per diferenciar-les del portal. Entre cada arc hi trobem sengles pilastres coronades per capitells de morfologia molt quadrangular, amb elements decoratius foliacis senzills. Per sobre, la cornisa, de poc desenvolupament extern, està subjectada mitjançant nombroses faixes senzilles. Corona l'edifici una llarga barana calada de pedra i, per sobre, un frontó de tendència subel·lipsoïdal que al centre té esculpit en números romans la data mcmxviii (1918), corresponent a la data de construcció.
A les reixes del porxo hi ha les inicials cia (Companyia d'Indústries Agrícoles).

## Referències

* 1 2 «Metrònom». Inventari del Patrimoni Arquitectònic de Catalunya. Generalitat de Catalunya. Departament de Cultura. Direcció General del Patrimoni Cultural.
* ↑ «Metrònom (Sala d'exposicions d'Art Contemporani)». Catàleg de Patrimoni. Ajuntament de Barcelona.
* ↑ Cabana, 1992.
* ↑ «Picasso, passeig de». Nomenclàtor dels carrers. Ajuntament de Barcelona.
* 1 2 3 4 Vilanova i Omedas, 2002.
* ↑ AMCB, Q127 Eixample 18.236/1918, 25-01-1918.
* ↑ Anuario Garciceballos, 1921-1922, p. 1234.
* ↑ Vives, 2002, p. 103.
* ↑ Guía industrial y comercial de España. Cataluña y Baleares, 1951-1952, p. 100.

## Bibliografia

* Cabana, Francesc «La Companyia d'Indústries Agrícoles SA». Fàbriques i empresaris. Els protagonistes de la Revolució Industrial a Catalunya. Enciclopèdia Catalana, 1992.
* Vilanova i Omedas, Antoni «Anàlisi històrica i informe patrimonial de valorització dels elements arquitectònics del conjunt industrial del passatge de Mas de Roda, 5-13 al Poblenou». Pla de Millora Urbana (PMU) del Passatge Mas de Roda, 5-13 i 6-14. Passatge del Sucre, SL, 11-2002.
* Vives, Xavier. Centres de decisió empresarial i activitat econòmica: els efectes de la globalització (Papers d'Economia Industrial 17). Departament de Comerç, Indústria i Turisme. Generalitat de Catalunya, 2002. ISBN 84-393-5673-0.

## Enllaços externs

* «Metrònom». Pobles de Catalunya. Guia del Patrimoni Històric i Artístic dels municipis catalans. Fundació per a la Difusió del Patrimoni Monumental Català.